**Opšte informacije o načinu realizacije prijemnog ispita za upis na osnovne studije-**

**Studijski program za psihologiju**

Kandidati/kandidatkinje polažu testove koji upućuju na njihove kognitivne potencijale (Test mentalnih sposobnosti), opštu informisanost (Test opšte informisanosti) i osnovno znanje iz oblasti opšte psihologije (Test znanja iz psihologije).

Test mentalnih sposobnosti sadrži 30 problemskih situacija i rješava se za 30 minuta. To je test kognitivne brzine, koncentracije i pažnje, verbalne fluentnosti, aritmetičko-logičkog rezonovanja i snalaženja u prostoru. Ponuđeni su odgovori i bira se samo jedno rješenje koje je tačno. Za ovaj test nije potrebna priprema, jer je riječ o testu sposobnosti.

Test opšte informisanosti, kao što naziv upućuje, registruje da li su kandidati/kandidatkinje informisani o nekim pojmovima iz opšte kulture, a koji nisu nužno vezani za formalno obrazovanje. Sadrži 30 zadataka i vrijeme za realizaciju je 45 minuta. Takođe su ponuđeni odgovori i bira se samo jedan tačan. Ni za ovaj test nije potrebna priprema.

Test znanja iz psihologije je jedini test koji zahtijeva prethodnu pripremu. Za literaturu može poslužiti bilo koji udžbenik iz oblasti opšte psihologija, a najčešće se koristi gimnazijski udžbenik psihologije čiji su autori Žarko Trebješanin i Zoran Lalović. Na ovom testu su definisane tvrdnje i kandidat/tkinja zaokružuje da li su tačne ili netačne. Mogućnosti rekognicije (prepoznavanja) se eliminišu načinom formulisanja tvrdnji. Dakle, može doći do pojave duple negacije. Stoga ih je važno pažljivo čitati. Test se radi 60 minuta i sadrži 60 tvrdnji.

Kandidat/kinja mora položiti sva tri testa da bi se skor kumulirao sa prethodnim postignućima (prosjekom iz srednje škole) i izvršilo rangiranje na osnovu ukupnog rezultata. Upisuje se broj koji je predviđen konkursom.